  Анжелика Тихонова корреспондент Ижкар туризмъя выль маршрутэ огазеяно Россиысь 13 каръёс пӧлы пыриз. Со «Великий Волжский путь» ним басьтӥз. Каръёслэн ыстэм муртъёссы выль бренд кылдытон сярысь огкыл гожтӥзы Санкт-Петербургын ортчем лулчеберетъя V Калыккуспо форумын. Со сярысь ТАСС-лы ивортӥз Татарстанысь туризмъя комитетлэн тӧроез Сергей Иванов. «Великий Волжский путь» маршрут кылдытон сярысь 2016-тӥ ар кутсконын вераськон мытӥзы. Отчы Россиысь 13 улосвылъёс пыризы. Туристъёс Нижний Новгородысь, Кировысь, Казаньысь, Йошкар-Олаысь, Саратовысь, Пермьысь, Ижкарысь, Самараысь, Пензаысь, Ульяновскысь, Саранскысь но Чебоксарыысь архитектурая тужгес тунсыко синпелетъёс доры вуылозы. Мынон-ветлон 3–4 нунал кыстӥськоз. Нырысетӥ куноос маршрутъя 2017-тӥ арын гужем ортчозы ини. Сое усьтонэ Австриысь ужбергатон но ивор вӧлмытон удысъёсын ужасьёс пыриськозы шуыса чаклало. «Ми соку ик трос туристъёсты ум возьмаське. Малпаськом, нырысетӥ гужеме, куке маршрутъёс эскерон вылысь ужалозы, соосъя кӧня ке сюрс адями ортчоз. Нош азьланяз Волга котырысь маршрутлэн луонлыкъёсыз паськытэсь», — пусйиз Сергей Иванов. Тодады вайытом, али Удмуртиын Пётр Чайковскийлэн вордӥськем интыяз туристъёсты кыскон понна выль кластерез кылдытонъя ужъёс мыно. Вотка карысь тымет ярдурлэсь шор люкетсэ выльдон ужъёсты 225 миллион 400 сюрс манет тыр дунъязы. Тегъёс: Туризм Ижкар Удмуртия Удмуртиысьтуризм  